[bookmark: _GoBack]Obrazloženje izmjena predloženih novim Pravilnikom o provedbi postupaka jednostavne nabave robe, radova i usluga Agencije za društveno poticanu stanogradnju Grada Rijeke

Ovim Nacrtom prijedloga Pravilnika vrši se usklađenje s izmjenama i dopunama Zakona o javnoj nabavi, ali se ujedno, osobito s obzirom na iskustva u provedbi postupaka jednostavne nabave sukladno postojećem Pravilniku iz 2017. godine, želi postići učinkovitija provedba tih postupaka u idućem razdoblju.
Vodeći računa o tome da postupci nabave i način provedbe jednostavne nabave ne usporavaju proces nabave i odvijanje drugih poslovnih procesa, ovim Nacrtom prijedloga Pravilnika predlažu se tri vrste postupaka jednostavne nabave, identična onima prema postojećem Pravilniku, i to:
· javno prikupljanje ponuda,
· ograničeno prikupljanje ponuda,
· izravno ugovaranje.
Za navedene postupke jednostavne nabave predlažu se vrijednosni pragovi kako slijedi:
· Prvi vrijednosni prag za robu, radove i usluge je do 7.000,00 eura procijenjene vrijednosti (bez PDV-a) za koji se predlaže liberalan pristup i mogućnost ugovaranja nabave izravnim ugovaranjem s jednim gospodarskim subjektom po vlastitom izboru;
· Drugi vrijednosni prag za robu, radove i usluge procijenjene vrijednosti jednake ili veće od 7.000,00 eura, a manje od 15.000,00 eura za robu i usluge, odnosno manja od 33.000,00 eura za radove, za koji se predlaže primjena postupka ograničenog prikupljanja ponuda odnosno pozivanje najmanje tri gospodarska subjekta da dostave ponudu sukladno uvjetima i zahtjevima iz poziva za dostavu ponuda;
· Treći vrijednosni prag za robu, radove i usluge procijenjene vrijednosti jednake ili veće od 15.000,00 eura, a manje od 26.540,00 eura za robu i usluge, odnosno manja od 66.360,00 eura za radove, za koji se predlaže primjena postupka javnog prikupljanja ponuda na temelju javno objavljenog poziva odnosno objave poziva neograničenom broju gospodarskih subjekata.
Za nabavu iz drugog i trećeg vrijednosnog praga,  člankom 9. predviđene su iznimke u kojima se nabava procijenjene vrijednosti jednake ili veće od 7.000,00 eura bez PDV-a može provesti po postupku izravnog ugovaranja s jednim gospodarskim subjektom i to u sljedećim slučajevima:
· nabave usluga zbog specijaliziranih stručnih znanja i/ili posebnih okolnosti koje ima gospodarski subjekt kojem se upućuje poziv (konzultantske usluge, specijalizirane usluge, tehnički razlozi ili slični opravdani razlozi),
· nabave robe zbog posebnih okolnosti ili po posebnim uvjetima,
· kada zbog umjetničkih razloga i/ili razloga povezanih sa zaštitom isključivih prava ugovor može izvršiti samo određeni gospodarski subjekt,
· nabave zdravstvenih usluga, socijalnih usluga, usluga obrazovanja, konzervatorskih usluga, usluga hotelskog smještaja, restoranskih usluga i usluga cateringa,
· nabave usluga iz Priloga X. ZJN 2016,
· kada u postupku javnog prikupljanja ponuda nije dostavljena niti jedna ponuda, a nisu se bitno izmijenili uvjeti i zahtjevi iz prvotnog poziva za dostavu ponuda,
· iznimne žurnosti izazvane događajem koji nije uzrokovan od strane Naručitelja.
U slučaju potrebe za izravnim ugovaranjem iz drugih objektivno opravdanih razloga vezanih za prirodu ili izvršenje predmeta nabave, suglasnost za provedbu postupka daje ravnatelj Agencije na temelju obrazloženog prijedloga ovlaštenih predstavnika Naručitelja u postupku nabave.

